L-UE hija impenjata li żżid l-isforzi internazzjonali ta' serħan mid-dejn għall-pajjiżi Afrikani. Illum il-Kunsill approva sett ta' konklużjonijiet bi tweġiba għal sejħa mill-Kunsill Ewropew tal-15 u s-16 ta' Ottubru 2020 biex jitħejja approċċ komuni f'dan ir-rigward. Il-konklużjonijiet jenfasizzaw il-vulnerabbiltà akbar għad-dejn f'pajjiżi bi dħul baxx, partikolarment fl-Afrika, u jissottolinjaw l- appoġġ tal-UE għal approċċ internazzjonali koordinat dwar l-isforzi ta' serħan mid-dejn għall-pajjiżi Afrikani . Il-Kunsill jilqa' l-Inizjattiva tal-G20 u tal-Klabb ta' Pariġi dwar is-Sospensjoni tas-Servizz tad-Dejn (DSSI) , li toffri moratorju temporanju fuq id-dejn lill-ifqar pajjiżi biex tgħinhom jimmaniġġjaw l-impatt serju tal-pandemija tal-COVID-19, u l-estensjoni tiegħu sat-30 ta' Ġunju 2021 bil-possibbiltà ta' estensjoni ulterjuri b'sitt xhur. Huwa impenjat għal implimentazzjoni sħiħa u trasparenti ta' din l-inizjattiva. Il-Kunsill jirrikonoxxi wkoll li għal pajjiżi b'livelli ta' dejn mhux sostenibbli jista' jkun meħtieġ aktar serħan mid-dejn. Jilqa' l-ftehim tal-G20 dwar "Qafas Komuni għat-Trattament tad-Dejn lil hinn mid-DSSI" bħala pass kbir 'il quddiem fl-arkitettura internazzjonali tar-ristrutturar tad-dejn sovran. F'dan il-kuntest, huwa jirrakkomanda n-negozjar tar-ristrutturar tad-dejn fejn meħtieġ, fuq bażi ta' każ b'każ, filwaqt li jiġu żgurati kundizzjonalità b'saħħitha fuq il-ġestjoni finanzjarja pubblika, oqfsa kontra l-korruzzjoni u l-mobilizzazzjoni tar-riżorsi domestiċi fil-kuntest ta' programm tal-FMI. Il-Kunsill jenfasizza wkoll li t- trasparenza tad-dejn hija kruċjali għal valutazzjoni soda tas-sostenibbiltà tad-dejn, ir-responsabbiltà tal-gvern debitur, u biex tippermetti deċiżjonijiet infurmati għall-mutwatarji u l-kredituri fil-kuntest tal-isforzi ta' serħan mid-dejn. Huwa tal-fehma li d-data kollha dwar id-dejn pubbliku għandha għalhekk tiġi divulgata u jappoġġa sforzi internazzjonali bil-għan li tissaħħaħ it-trasparenza tad-dejn f'pajjiżi bi dħul baxx. Il-Kunsill approva konklużjonijiet dwar is-serħan mid-dejn internazzjonali b'mod partikolari għall-pajjiżi Afrikani. Din ir-riżorsa bħalissa hi disponibbli biss bil-lingwa jew il-lingwi li ġejjin: